Komisijos reglamentas (EB) Nr. 444/2003
2003 m. kovo 11 d.
iš dalies keičiantis Tarybos reglamentą (EEB) Nr. 565/80 ir Komisijos reglamentus (EB) Nr. 800/1999 bei (EB) Nr. 2090/2002 dėl eksporto grąžinamųjų išmokų už žemės ūkio produktus išankstinio mokėjimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 13 ir 21 straipsnius ir į atitinkamas kitų su bendru žemės ūkio produktų rinkų organizavimu susijusių reglamentų nuostatas,
kadangi:
(1) Pastebėta, kad eksportuotojų atsargų apskaita, naudojama kontroliuoti pagrindinius produktus, kuriems taikoma išankstinio finansavimo tvarka ir kurie skirti eksportuoti perdirbtų produktų pavidalu bei pagrįsti standartine išeigos norma, nebūtinai atspindi tikrąją esamų atsargų padėtį ir nesuteikia galimybės tinkamai tikrinti, ar šie produktai atitinka reikalavimus, taikomus remiantis Bendrijos taisyklėmis. Todėl 1980 m. kovo 4 d. Tarybos reglamento (EEB) Nr. 565/80 dėl eksporto grąžinamųjų išmokų už žemės ūkio produktus išankstinio mokėjimo [3] su pakeitimais, padarytais Reglamentu (EEB) Nr. 2026/83 [4], 4 straipsnio 3 dalį reikėtų iš dalies pakeisti, nurodant, kad standartinės išeigų normos daugiau nebebūtų taikomos išankstiniam finansavimui.
(2) Patirtis rodo, kad taisyklėse nėra tinkamai nurodyta, kaip turėtų būti atliekami produktų, kuriems taikoma išankstinio finansavimo tvarka, fiziniai tikrinimai. Be to, nustatyta, kad valstybių narių atliekami fiziniai tikrinimai skiriasi. Kad taisyklės šioje srityje būtų taikomos vienodai, reikėtų nustatyti minimalią produktų, kuriems taikoma išankstinio finansavimo tvarka, privalomą fizinių tikrinimų, atliekamų priimant mokėjimo deklaraciją, normą; be to, reikėtų nurodyti, kad šie patikrinimai turi būti atliekami laikantis Tarybos reglamente (EEB) Nr. 386/90 [5] su pakeitimais, padarytais Reglamentu (EB) Nr. 163/94 [6], ir Komisijos reglamente (EEB) Nr. 2090/2002 [7] nustatytos sistemos.
(3) Nustatyta, kad eksportuotojai išankstinio finansavimo tvarka naudojasi pirmiausia tam, kad netiesiogiai pratęstų eksporto licencijų galiojimo laiką. Todėl 1999 m. balandžio 15 d. Reglamentą (EB) Nr. 800/1999, nustatantį bendras išsamias eksporto grąžinamųjų išmokų sistemos taikymo žemės ūkio produktams taisykles [8], su paskutiniais pakeitimais, padarytais Reglamentu (EB) Nr. 1253/2002 [9], reikėtų ir toliau iš dalies keisti, turint omenyje laikotarpį, kurį pagrindiniai produktai gali būti laikomi muitinės priežiūroje ketinant juos perdirbti ir laikotarpį, kurį produktai gali būti laikomi muitinės sandėlyje arba laisvojoje zonoje.
(4) Be to, siekiant užtikrinti racionalų rinkos valdymą, apie produktų, kuriems taikoma išankstinio finansavimo tvarka, kiekį turėtų būti sužinoma gana greitai.
(5) Iš dalies pakeitus 1993 m. liepos 2 d. Komisijos reglamentą (EEB) Nr. 2454/93, nustatantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [10], su paskutiniais pakeitimais, padarytais Reglamentu (EB) Nr. 444/2002 [11], reikėtų iš dalies pakeisti kai kurias Reglamento (EB) Nr. 800/1999 nuorodas į tą reglamentą.
(6) Reglamentus (EB) Nr. 800/1999 ir (EB) Nr. 2090/2002 reikėtų atitinkamai iš dalies pakeisti.
(7) Atitinkami vadybos komitetai nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 565/80 4 straipsnio 3 dalis pakeičiama taip:
"3. Kalbant apie kontrolės procedūras ir išeigos normas, pagrindiniams produktams taikomos tos pačios taisyklės, kaip ir tos pačios rūšies produktams, kai jie yra įvežami perdirbti, išskyrus taisykles, susijusias su standartinėmis išeigos normomis.
Komisijos reglamento (EB) Nr. 1520/2000 [12] C priede išvardytoms prekėms gaminti naudojamiems pagrindiniams produktams taikytinos išeigos normos nurodytos tame priede."
2 straipsnis
Reglamentas (EB) Nr. 800/1999 iš dalies keičiamas taip:
1) 2 straipsnio 1 dalies h punkte žodžiai "471-495 straipsniuose" keičiami žodžiais "912a-912g straipsniuose";
2) 10 straipsnio 1 dalis pakeičiama taip:
"1. Jeigu produktams, kurie gabenami į paskirties punktą arba pristatomi gavėjui už Bendrijos muitų teritorijos ribų, eksportuojančioje valstybėje narėje taikoma viena iš Reglamento (EEB) Nr. 2454/93 412-442a straipsniuose nurodytų supaprastintų Bendrijos tranzito procedūrų, susijusių su produktų arba prekių gabenimo geležinkeliu arba didelėse talpose, grąžinamoji išmoka suteikiama ir nepateikus kontrolinio egzemplioriaus T5.";
3) 26 straipsnis papildomas šia dalimi:
"7. Produktams, kurių atžvilgiu priimama mokėjimo deklaracija, ją priimant reprezentacine atranka taikomas fizinis ne mažiau kaip 5 % priimtų deklaracijų patikrinimas.
Taikomi Reglamento (EEB) Nr. 386/90 3 straipsnis ir Komisijos reglamento (EB) Nr. 2090/2002 [*] OL L 322, 2002 11 27, p. 4. 2 straipsnio 2 dalis, 3, 4, 5, 6 straipsniai, 8 straipsnio 1 ir 2 dalys, 11 straipsnio pirmoji pastraipa ir I priedas. Tačiau produktų, kuriems taikoma išankstinio finansavimo tvarka ir kurie eksportuojami juos perdirbus, fizinis patikrinimas siejamas tik su jo kiekiu ir rūšimi."
4) 28 straipsnio 6 dalis pakeičiama taip:
"6. Pagrindiniai produktai, ketinant juos apdoroti, muitinės priežiūroje gali būti laikomi tiek, kiek galioja eksporto licencija.
Tačiau jeigu eksportuojama ne pagal eksporto licenciją, minėtas terminas yra du mėnesiai nuo mokėjimo deklaracijos priėmimo datos.";
5) 29 straipsnio 5 dalis pakeičiama taip:
"5. Laikymo muitinės sandėlyje arba laisvojoje zonoje tvarka produktams gali būti taikoma tiek, kiek galioja eksporto licencija.
Jeigu eksportuojama ne pagal eksporto licenciją, minėtas terminas yra du mėnesiai nuo mokėjimo deklaracijos priėmimo datos.";
6) 30 straipsnio 1 dalies antrojoje pastraipoje žodžiai "349 straipsnyje" pakeičiami žodžiais "357 straipsnyje";
7) 53 straipsnis iš dalies keičiamas taip:
a) antroji įtrauka pakeičiama taip:
"- tais atvejais, kurie nurodyti 4 straipsnio 1 dalies antrosios pastraipos pirmojoje įtraukoje, 6 ir 45 straipsniuose - apie kiekvienam dvylikaženkliui kodui priskiriamų eksportuotų produktų, kuriems netaikomos licencijos su iš anksto nustatyta grąžinamąja išmoka, kiekius. Kodai grupuojami pagal sektorius. Valstybės narės imasi būtinų priemonių, užtikrinančių, kad ši informacija būtų pateikta ne vėliau kaip antrą mėnesį nuo eksporto deklaracijos priėmimo.";
b) pridedama ši įtrauka:
"- apie kiekvienam dvylikaženkliui kodui priskiriamų produktų arba kiekvienam aštuonženkliam kodui priskiriamų prekių, kuriems taikoma II antraštinės dalies 3 skyriuje nurodyta išankstinio finansavimo tvarka, kiekius. Kodai grupuojami pagal sektorius. Valstybės narės imasi būtinų priemonių, užtikrinančių, kad ši informacija būtų pateikta ne vėliau kaip antrą mėnesį nuo mokėjimo deklaracijos priėmimo."
3 straipsnis
Reglamento (EB) Nr. 2090/2002 9 straipsnis panaikinamas.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
1 straipsnis, 2 straipsnio 4, 5 dalys ir 7 dalies b punktas taikomi produktams, kurių mokėjimo deklaracija priimta nuo 2003 m. spalio 1 d.
2 straipsnio 7 dalies a punktas taikomas produktams, kurių eksporto deklaracija priimta nuo 2003 m. spalio 1 d.
2 straipsnio 3 dalis taikoma produktams, kurių mokėjimo deklaracija priimta nuo 2004 m. sausio 1 d.
3 straipsnis taikomas produktams, kurių mokėjimo deklaracija priimta nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. kovo 11 d.